**צעירים בסיכון לאחר שירות צבאי/לאומי:
הגדרת צרכים והצעות למענים
באמצעות הקרן להכוונת חיילים משוחררים**

מוגש על ידי קרן גנדיר

ספטמבר, 2012

**רקע ומטרה**

ייעודה של הקרן להכוונת חיילים משוחררים הוא לסייע בהשתלבותם של אלו בחיים האזרחים "בדרך הקצרה והיעילה"[[1]](#footnote-1). ייעוד זה מתממש על-ידי מתן ייעוץ והכוונה, הדרכה, הסברה, וכן סיוע חומרי לזכאים באמצעות מגוון תכניות המכוונות למגזרים וקהלים שונים. בשנים האחרונות פועלת הקרן להרחבת נגישות שירותי היחידה לחיימ"שים מאזורי פריפריה ובעלי רקע חברתי-כלכלי נמוך, בין השאר תוך שיתוף פעולה עם הרשויות המקומיות ועם גורמים נוספים. בתוך כך סייעה הקרן להקמת כ- 40 'מרכזי צעירים' ביישובי הפריפריה, שתרמו לעליית שיעור מקבלי הסיוע מיישובים אלו משיעור של כ-7.5% חיימ"שים בממוצע בשנים 2003-4 (טרם הקמת המרכזים) לכ-22% בממוצע בשנים 2005-7.[[2]](#footnote-2) **מטרתו של מסמך זה להציע דרכים נוספות שיאפשרו לקרן להרחיב את נגישות שירותיה לצעירים לאחר שירות כאשר במוקד הדיון אוכלוסיות המצויות בסיכון חברתי**. הכוונה לנשים וגברים "שהסיכוי שלהם גבוה משל אחרים להיקלע לתנאי חיים המסכנים את בריאותם הפיזית או הנפשית, הדנים אותם לעוני, או המסבכים אותם עם החוק"[[3]](#footnote-3). אוכלוסייה זו הינה בעלת מאפיינים ייחודים (ראו בהמשך) ומכאן שהם גם בעלי צרכים שונים מאלו של כלל החיילים המשוחררים ביחס להשתלבותם הראויה בחיים האזרחיים. צרכים אלו יפורטו במסמך ולאחר מכן יוצגו מספר הצעות למענים הולמים שהקרן תוכל להעמיד בפניהם ולטובתם.

**שיטה**

מסמך זה נכתב לאחר עיון במגוון מחקרים וניירות עמדה שנכתבו בישראל בנושא נוער ו/או צעירים בסיכון (לרשימת המקורות ראו נספח מס' 1). בנוסף לחומרים אלו שולבו במסמך תכנים שעלו במסגרת קבוצת דיון מיוחדת שיזמה קרן גנדיר בהשתתפות שישה אנשי מקצוע העוסקים ומטפלים בנוער בסיכון בהקשרים שונים, שמטרתה הייתה לבחון כיצד יכולה הקרן להשתלב בפעילות הנעשית כיום מול אוכלוסייה זו ולהעצימה (לפירוט המשתתפים וסיכום הקבוצה ראו נספח מס' 2).

**צעירים בסיכון לאחר שירות: הגדרה**

קיימות הגדרות רבות לקבוצת ה"צעירים בסיכון" ביניהן עולה הסכמה משותפת על כך שמדובר בצעירים שמסיבות שונות אין להם עורף משפחתי מתפקד או תומך דיו, כאשר לעיתים יש בחייהם גם קשיים ואתגרים נוספים המתעצמים לנוכח עובדה זו. בין הצעירים בסיכון יש כאלה שגדלו במסגרות חוץ ביתיות אבל יש ביניהם גם שגדלו בבית עם הוריהם הביולוגים. רובם ככולם מגיעים מהפריפריה החברתית והגיאוגרפית של מדינת ישראל: משפחות של מצוקה כלכלית, משפחות מהגרים, ו/או משפחות שבהן בן משפחה עם מוגבלות או חולי משמעותי שמקשים על התפקוד המשפחתי[[4]](#footnote-4) .

בספרות המקצועית ובקרב אנשי מקצוע מקובל לתאר מצבי סיכון בקרב צעירים כנמצאים על רצף שבקצהו האחד מצבים "קלים" יותר - המבטאים מידה נמוכה יותר של סיכון לשלומו, לרווחתו ולהתפתחותו העתידית של הצעיר/ה - ובקצהו השני מצבים "קשים" יותר, המעידים על מידה רבה יותר של סיכון[[5]](#footnote-5). בהקשר הנדון כאן נראה כי צעירים וצעירות שהצליחו להשלים שירות צבאי אינם נמצאים במצבים הקיצוניים ביותר, אלא במרכז הרצף וסביבתו. בעיקר מדובר על מי שבשל נסיבות חייהם מצויים במצב שבו הם זקוקים למעטפת מותאמת ואינטנסיבית יותר של סיוע והכוונה על מנת שיוכלו למצות את כישוריהם. רשימת המאפיינים של אוכלוסייה זו ארוכה ומגוונת (לפירוט ראו נספח מס' 3), מתוכה ניתן לומר בקצרה ובפרט ביחס לרגע השחרור מהצבא, כי הם נמצאים במצב של גרירת תנאי חיים מקפחים מן הילדות והנעורים, כלומר נקודת היציאה שלהם אל האזרחות היא של חסך וחסר לעומת כלל האוכלוסייה. לעיתים רבות העובדה שאין להם תמיכה כלכלית ו/או רגשית מספקת ממשפחתם מקשה עליהם להיחלץ בכוחות עצמם מתנאים של מחסור, ולנצל הזדמנויות שצעירים אחרים ("נורמטיביים") מצליחים לנצל יותר בקלות לקראת השגת יציבות בחיים[[6]](#footnote-6).

חשוב להדגיש כי קבוצת הצעירים בסיכון ובפרט אלו שהם חיימ"שים מורכבת ממגוון רב של תתי-קבוצות בעלות מאפיינים ייחודים למשל: צעירים/ות בעלי מוגבלויות (פיזיות ו/או נפשיות שאפשרו להם לשרת תקופה מלאה או חלקית והם זכאים לקבל תמיכה מהקרן על פי חוק); חיילים/ות בודדים/ות; חרדים; דתל"שים; בני מיעוטים (דרוזים ובדווים); וכן בנים ובנות לקהילות מהגרים כגון אתיופים ויוצאי חמ"ע. מסמך זה לא יתייחס למאפייניה הייחודים של כל קבוצה למרות חשיבותם. רצוי כמובן לבחון גם התייחסות פרטנית כזו ונשמח לסייע בכך בעתיד (ראו המלצות והצעות בהמשך).

**צרכים של צעירים בסיכון לאחר שירות**

ככלל נכון לומר כי צעירים בישראל לאחר שירות נמצאים בעיצומו של שלב מעבר ייחודי בין התבגרות לבגרות. עבור מי שמגיעים מקבוצות מוחלשות, שלב זה הינו לפעמים הזדמנות כמעט אחרונה לשנות את נסיבות חייהם ולפרוץ דרך[[7]](#footnote-7). פריצת דרך זו תתאפשר אם וכאשר יושגו שלוש מטרות עיקריות:
1) שצעירים אלו ימצאו דרך לפתח את כישוריהם ויכולותיהם; 2) שצעירים אלו יצליחו לממש את מלוא הפוטנציאל שלהם; ו- 3) שיצליחו להבטיח את השתלבותם החברתית באופן מלא[[8]](#footnote-8).

סקירה שנעשתה בישראל בשנת 2006 מתארת חמישה תחומים מרכזיים בהם צעירים משוחררים בכלל בישראל זקוקים לעזרה: **השכלה גבוהה, תעסוקה, דיור, גיבוש זהות, וצורך בהשתייכות**.[[9]](#footnote-9) לאור מאפייניהם הייחודים של צעירים בסיכון ובהתייחס לשלוש המטרות שתוארו למעלה, חשוב להבין שכל אחד מהתחומים הללו מתורגם בפועל להתמודדות שונה מזו שמתקיימת עבור כלל האוכלוסייה, שאיננה חשופה לסיכון. למשל, בעוד שעבור חיימ"שים ממשפחות מתפקדות סוגיית הדיור איננה מחייבת בהכרח הערכות חדשה לאחר השחרור, שכן יש מי שמציע גג לראשם ללא תמורה, עבור צעירים בסיכון המצב שונה בתכלית. גם הצרכים בתחום ההשכלה שונים עבור מי שלא השלימו 12 שנות לימוד ונדרשת להם הכשרה בסיסית של מיומנויות למידה. וכמובן גם הצורך בתעסוקה, בהשתייכות ובגיבוש הזהות שונים במהותם אצל אוכלוסייה זו. בנוסף, ישנם תחומים שעבור האוכלוסייה הכללית אינם עולים כצורך חיוני מרכזי לטיפול בתהליך ההשתלבות בחיים האזרחיים (או שהם עולים ויש מי שמסייע להם בכך) ואילו עבור צעירים בסיכון כן[[10]](#footnote-10). למשל סיוע בהתנהלות מול הרשויות, תיווך בינם לבין הממסד ונותני שירותים ציבוריים ואף מסחריים, התגברות על תחושות של ניכור חברתי וגישור על פערים בידע לגבי התנהלות כלכלית ואזרחית נכונה.

לאור כל זאת, תוצג להלן רשימת התחומים בהם מצויים הצרכים הבולטים של צעירים בסיכון לאחר שירות, בדרכם להשתלב בחיים האזרחיים. ראשונה תוצג סוגיה עקרונית ובסיסית שנוגעת לאופן שבו ניתן הסיוע לאוכלוסייה זו, כלומר לאופן שבו יש להציע להם את השירותים הנחוצים בכל התחומים שהוזכרו לעיל ויתוארו להלן.

1. **הצורך בקבלת סיוע ייחודי ומותאם**

צורך מהותי ובסיסי שעולה הוא של **הנגשת שירותי הקרן למאפיינים של אוכלוסייה זו על ידי התאמה של כל שירות שהקרן מציעה.** החל מרמת קבלת הקהל והמענה הטלפוני (למשל עבור בעלי מוגבלויות שאינם יכולים להשתמש בשירותים אלו כפי שהם קיימים כיום וגם מי שזקוקים לתיווך מסיבות אחרות); דרך הכרה בצרכיהם הייחודים במסגרת הסדנאות או כנסי המשתחררים הקיימים (למשל מציאת סידורי לינה ולא רק תחבורה מתאימים אם החייל/ת מוזמנ/ת לכנס במיקום מרוחק; או הנגשה של התכנים בשפה ובצורה); וכמובן פיתוח של תכניות מותאמות כפי שיתואר בהמשך. שני מרכיבים חשובים בהנגשה זו הם של **משך הזמן** בו ניתן הליווי ושל **מידת האינטנסיביות** בה הוא מוגש: צעירים בסיכון לאחר שחרור זקוקים לליווי על פני זמן ארוך יותר ובמידה גבוהה יותר של התערבות וליווי אישי, כדי שיוכלו להגיע למיצוי כישוריהם ולהשתלבות מלאה בחיים האזרחיים.

1. **הצורך בדיור**

**צורך בסיסי נוסף הוא במקום ראוי לישון בו ולהתגורר מיד עם תום השירות וההינתקות מהמסגרת הצבאית.** בהעדר משפחות מתפקדות לעיתים אין לצעירים אלו מקום כזה ולכן הם זקוקים לסיוע והכוונה כדי למצוא פתרון הולם. למשל בעזרת תיווך למוסדות שמציעים פתרונות דיור, כגון הוסטלים או דיור מוגן לאוכלוסייה הצעירה, או בעזרת גישה למאגרי מידע אזוריים אקטואליים וסיוע בתיווך עסקאות שכירות וניהולם כראוי (מתן ערבויות, ביצוע תשלומים והתקשרויות חוזיות, וכדומה).

1. **צורך בהשכלה**

השכלה הינו תחום רחב ביותר המכיל מגוון רמות וסוגים של לימודים והכשרות, שכולם נועדו לתת מענה על **הצורך לרכוש מיומנויות, ידע ותעודות מקצועיות שיסייעו להשתלב בחברה ולנהל חיים עצמאים**. כדי לממש צורך זה, נדרשים חלק מהצעירים בסיכון לרכוש תחילה את הכלים הבסיסים שאחרים קיבלו בשלבים קודמים של חייהם. כלים אלו נחוצים כדי לאפשר למידה חיובית ומועילה כמו גם עמידה בתנאי הקבלה והסיום הנדרשים במסלולי ההכשרה השונים. לשם כך הם זקוקים לעיתים לסיוע באבחון וטיפול בלקויות למידה, סיוע בהגשה למבחנים לקראת מבחני כניסה ואף בזמן הלימודים עצמם, וכן מתן תמיכה רגשית כדי למנוע נשירה ולסייע להם לעמוד בהצלחה במשימה. בנוסף הם זקוקים לייעוץ והכוונה לבחירת מקצוע שכולל במקרים רבים גם חשיפה מותאמת להם לעולם הלימודים הגבוהים ולשוק העבודה. כמובן נדרש גם סיוע ממוקד בהכוונה למכינות לבגרות ופסיכומטרי ולמגוון הכשרות מקצועיות לא אקדמיות.

1. **צורך בתעסוקה לטווח הקצר ופיתוח מסלול תעסוקתי לטווח הארוך**

מסקירות שנערכו בעולם ובארץ עולה כי בתחום התעסוקה ושוק העבודה החסם העיקרי שדורש טיפול ראשון במעלה אצל צעירים אלו הוא היותם חסרי כישורים בסיסיים ומסוגלות תעסוקתית[[11]](#footnote-11). **הצורך המרכזי כאן הוא לפיכך בפיתוח של ההון האנושי שלהם ובנייה של מסוגלות תעסוקתית מינימאלית**. יש להבחין כאן בין הצורך בטווח הארוך של **פיתוח המסלול התעסוקתי** ולעומתו הצורך הדחוף בטווח הקצר והמתמשך של **תעסוקה לשם פרנסה**. בין שני אלו נמצאים מגוון של צרכים ממוקדים כגון: סיוע במציאת עבודה והשתלבות בעבודה יציבה לצד בניית "זהות תעסוקתית" והכוונה תעסוקתית; הקניית מיומנויות תעסוקה כגון כתיבת קו"ח, הכנה לראיון עבודה, רכישת "מיומנויות רכות", היכרות עם תרבות עולם העבודה והעסקים, תרבות מתן שירות, נורמות וכללי התנהגות בעבודה, וכדומה. למי שנמצא בשלבים מתקדמים יותר דרוש גם מתן עזרה במיצוי ההכשרה בצורת נטוורקינג או קישור לחברות/ארגונים/תעשיינים שיפתחו בפני אוכלוסיית הצעירים אפשרויות מתאימות. צורך נוסף שמתברר בהקשר זה הוא של הכנה להתמודדות עם סוגיות של הטרדה מינית בעולם העבודה כמו גם הכרות עם החקיקה והנהלים הקיימים בנושא. בשלבים מתקדמים יותר, לאחר שהושגה עבודה שעשויה להיות מבטיחה ויציבה עולה גם צורך בליווי ותמיכה של הצעיר/ה במטרה לוודא השתלבותו המלאה, לסייע במקרי משבר שעתידים להתרחש ולמנוע וויתור ונשירה.

1. **צורך בסיוע כלכלי כולל ליווי והדרכה להתנהלות פיננסית נבונה**

בתחום זה הצורך הבסיסי ביותר של צעירים בסיכון לאחר שחרור הוא **בביטחון כלכלי שיאפשר מְעֵבֶר לקיום ראוי גם הפניית משאבים להתפתחות וצמיחה בתחומים אחרים**. שכן מי שעסוק בהישרדות לא יכול להתפתח ולפרוץ מעבר למצבו הנוכחי. מלבד קבלה של סיוע כספי ישיר או עקיף יש כאן צורך גם ללמוד מהי התנהלות כלכלית נכונה במציאות הישראלית העכשווית, וקבלת עזרה בהתנהלות מול הרשויות, מול בעלי חוב, מול נותני שירותים שאיתם מתקשרים הצעירים כחלק מחיי היומיום שלהם (למשל חברות תקשורת וסלולר שההתקשרות איתן גוררת לעיתים חובות גדולים של צעירים אלו על רקע אי הבנה של התחום). לעיתים נדרשים גם הדרכה וליווי בהתנהלות מול מנגנונים בירוקרטים ורשויות המדינה השונות, בפרט אם הם זכאים ומקבלים סיוע ממגוון גופים נוספים.

1. **צורך בתמיכה חברתית**

**בתחום זה הצורך הבסיסי הוא של השתלבות במסגרות חברתיות נורמטיביות ובמציאת מקומם במארג החיים האזרחי**. לשם כך יש לחלקם צורך בלמידה של מיומנויות תקשורת בין- אישיות, פיתוח אישי למשל בעזרת סדנאות וקורסים שונים, ויש גם מי שמתארים בהקשר זה את השאיפה להביא צעירים אלו לכך שבטווח הרחוק יהפכו להיות מנתמכים לתומכים בקהילתם, זאת כמובן לאחר שישלימו תהליך משמעותי של צמיחה והתפתחות אישית.

1. **צרכים בריאותיים**

חלק מהצעירים נמצאים במצב בריאותי שדורש טיפולים מסוגים שונים, ולכן כאשר הם יוצאים מהמסגרת הצבאים שם קיבלו מענה לצרכים אלו, הם נדרשים למצוא פתרונות אחרים. מָעֳבר זה איננו פשוט ואם הוא לא מתבצע כראוי המחיר עשוי להיות גבוה. גם מי שאיננו סובל ממצב בריאותי (פיזי או נפשי) בעייתי צריך לעיתים סיוע במעבר למערכת הבריאות האזרחית. בנוסף מתברר כי לעיתים אוכלוסיית הצעירים בסיכון נוטה לסבול בגילאים אלו ממצבים בריאותיים שונים שהם תוצאה של שנים ארוכות של הזנחה, למשל בתחום טיפולי השיניים. במקרים אלו נדרש להם טיפול משקם ו/או מונע שעלותו גבוהה. צורך נוסף שעולה בהקשר זה קשור לסוגיות של תזונה נכונה ואורח חיים בריא שלא תמיד קיבלו דגש מספיק עד שלב זה בחייהם של צעירים אלו. מכל אלו עולה כי בתחום הבריאות יש לאוכלוסייה זו **צורך במתן פתרונות לבעיות בריאותיות נקודתיות תוך ליווי שלהם בתהליך המעבר אל מערכת הבריאות האזרחית אותה הם צריכים ללמוד ולהכיר.**

1. **צרכים רגשיים**

בתחום זה נמצאת רשימה ארוכה של צרכים ביניהם צורך בהשתייכות לקהילה, צורך בגיבוש תפיסת עתיד, וצורך בהעצמה אישית ובחיזוק הדימוי העצמי. סיוע בתחומים אלו חייב להינתן בנוסף לסיוע בתחומים האחרים, שכן אם לא תחול התקדמות בנושאי השכלה תעסוקה וכדומה לא יתאפשר תהליך של צמיחה והעצמה אישית. בתוך כך צורך מרכזי הוא בקבלת תמיכה מקבוצת השווים ולצדו באופן בלתי תלוי גם צורך בסיוע רגשי מדמות מבוגרת שתהווה מעין חונך/ת קבוע/ה המלווה את הצעיר/ה בתהליך התפתחותו/ה. בהעדר דמויות מבוגרות חיוביות כאלו אחרות בסביבתם של צעירים אלו, צורך זה הינו מרכזי וחיוני לתהליך ההשתלבות שלהם. כמו כן קיים לעיתים גם צורך בטיפול נפשי מקצועי ברמות שונות, וכן תמיכה רגשית והדרכה בנושאים של מיניות, זוגיות ויחסי משפחה.

**לסיום רשימת הצרכים שתוארה לעיל ראוי לציין ולומר כי לפי מחקרים שונים שנערכו בתחום עולה כי במקרים רבים צעירים אלו לא תמיד נכונים להצהיר על הצורך שלהם בסיוע בכלל ובתחומים השונים בפרט, בין אם כי הם לא רוצים להודות בכך, כי כבר פיתחו התנגדות לממסד, או כי הם מרגישים שהם מסתדרים בכוחות עצמם[[12]](#footnote-12). בנוסף לכך אנשי מקצוע בתחום מדגישים את החשיבות שיש לתהליך החיפוש האישי וההתמודדות של הצעיר/ה עם הקשיים שעומדים בפניו/ה כחלק חיוני וחשוב בתהליך הצמיחה ובהתבגרות. במיוחד אצל צעירים/ות בסיכון שמטופלים כל חייהם ומלווים על ידי גורמים שונים חשובה האפשרות לבחור בעצמי ולהתמודד לבד. לאור כל זאת, מומלץ להיעזר באנשי מקצוע המנוסים עם אוכלוסייה זו בתכנון מערך הסיוע שיוצע לאוכלוסיית הצעירים בסיכון לאחר שחרור: כדי שהסיוע יהיה אפקטיבי חשוב שהוא יינתן מבלי שתהיה כרוכה בו עמדה מתנשאת "יודעת כל" של הגוף המסייע, ומתוך נקודת מבט שלוקחת בחשבון את כל הצרכים הייחודים של אוכלוסייה זו שתוארו כאן.**

**הצעות למענים הולמים במסגרת הקרן להכוונת חיילים משוחררים**

תקופת הגיל המדוברת היא כאמור צומת מרכזי בכל מה שנוגע לקבלת החלטות אישיות שיש להן השלכות נרחבות לגבי עתידם של הצעירים כמעט בכל תחומי החיים. בכל התחומים האלו הצעירים זקוקים לעצה והדרכה. באופן טבעי, ההורים הם אלו שמלווים את הצעיר בשלב חיים זה, אולם יש צעירים שהן מבחינת הרקע המשפחתי והן מבחינת המשאבים האישיים הם חלשים ביותר וצריכים למצוא מקורות אחרים להישען עליהם כדי להגיע להחלטות הטובות ביותר עבורם.[[13]](#footnote-13) **הקרן להכוונת חיילים משוחררים יכולה להוות מקור אחד אפשרי ואף מרכזי בהקשר זה.**

לאור מבנה הפעילות הנוכחי של הקרן, שמסייעת בעיקר בהכוונה, הנגשה של מידע, ותיווך לגורמים מסייעים נוספים; ולנוכח העובדה שיש כיום גופים רבים בישראל שמציעים מענה בתחומים שונים עבור אוכלוסיית הצעירים בסיכון[[14]](#footnote-14), נראה כי הכיוון שראוי לבחון אותו הוא **שהקרן תשמש בעיקר גורם מתכלל ומאגם של משאבים כספיים ומשאבי ידע בשדה הרחב של צעירים בסיכון.** כלומר שהקרן תפעל בשיתוף פעולה עם הארגונים החברתיים שקיימים בשדה הצעירים בסיכון, תציע תמיכה כלכלית למפעליהם בעבור השירותים שיעניקו לצעירים אחרי שחרור, ותפתח מענים חדשים רק במקומות שיזוהו מתוך שותפות זו כחסרים.

**בתפיסה זו, הגדרת תפקידה של הקרן אל מול לקוחותיה בפועל שהם הצעירים בסיכון, היא בעלת שלושה מרכיבים עיקריים:**

1. מתן שירותי ייעוץ, הדרכה והכוונה המותאמים ומונגשים לאוכלוסיית הצעירים בסיכון
2. ניתוב לתכניות סיוע קיימות בארגונים חברתיים הפועלים בהצלחה למען צעירים בסיכון
3. מתן תמיכה כלכלית לפי קריטריונים ייחודים המתאימים לצעירים בסיכון

**לצורך מימוש חזון זה על הקרן לפעול בשלושה ממשקים עיקריים:**

1. **ממשק בין הקרן לבין גופים שפעילים בתחום של צעירים בסיכון שיאפשר**:
* רישות וחיבור לתוכניות סיוע והעצמה הקיימות כיום בישראל ופועלות מול צעירים בסיכון
* חיזוק ערוצי התקשורת השוטפת עם מחלקות רווחה ברשויות המקומיות, עם מרכזי צעירים ועם גופים נוספים אשר מציעים כיום עזרה לצעירים בסיכון (תכניות אפיקים/ אפיקות, סטרייב, גשר לחיים הבוגרים, אחרי!).
* תמיכה וסיוע כלכלי ישיר במפעלים המסייעים לצעירים בסיכון לאחר שחרור
1. **ממשק פנימי בתוך הקרן שיוגדר כערוץ ייחודי המתמחה בסיוע לאוכלוסיית בסיכון הכולל**:
* מינוי רכז/ת אחראי/ת לאוכלוסייה שתוביל את הטיפול הייחודי להם במסגרת הקרן. רצוי שאדם זה יהיה מנוסה בעבודה עם צעירים בסיכון ומכיר את השדה הרלוונטי להם בישראל.
* פיתוח הכשרה ייחודית לאנשי הצוות של הקרן לעבודה עם אוכלוסייה של צעירים בסיכון.
* בניית מודל של מנטורינג או Case manager שיאפשר ליווי פרטני של הצעירים במסלול יעוץ לאורך זמן, בדומה למשל למודלים שפותחו בעמותת אחרי! ובעמותת עולים ביחד (מודל של מנטורינג תעסוקתי) ואולי אף בשיתוף עימם.
* בתחום הדיור ניתן לפעול כבר כעת למציאת פתרונות דיור זמניים במסגרת מתקני הצבא לתקופת מעבר לפחות, וכן מומלץ לפעול להארכת משך תקופת המעבר שניתנת כיום לחיילים בודדים ואחרים שזכאים לדיור במסגרת שירותם הצבאי.
* בתחום ההשכלה נדרש תגבור המערך של השלמת השכלה וגיבוש תכניות ייחודיות לאוכלוסייה זו לבגרות/תג"ת, כולל שיפור ציוני בגרות ולא רק השלמה לחסרי בגרות. כמו כן ניתן לפעול להפנייה למכינות קדם אקדמיות במסגרת השירות ו/או אחרי. מומלץ להרחיב את סל השירותים הניתנים במסגרת הקרן ולהכיר גם בלימודי תעודה ולימודים מקצועיים אחרים לצורך סיוע במימון ומימוש הזכאות.
1. **ממשק בין הקרן לצבא שיאפשר למצות את משאבי הארגון והמדינה ולמקסם את השירות שתציע הקרן לצעירים על ידי בסיכון באמצעות פיתוח דרכים לאיתור הצעירים בצורה פרואקטיבית**.
* זאת כחלק מתהליך ההנגשה של שירותי הקרן, ולאור ההבנה שאוכלוסייה זו לא מגיעה לרוב ביוזמתה אל הקרן כדי להתעניין בזכויותיה ולקבל את השירות המגיע לה.
* מומלץ לשקול לערוך פיילוט בשיתוף עם אנשי כ"א מהצבא וכן אנשי מקצוע מהתחום של צעירים בסיכון שיגדירו קריטריונים קשיחים שמצויים ממילא ברשימות צה"ל באמצעותם ניתן לגזור רשימות של צעירים/ות מתאימים (למשל בוגרי פנימיות, זכאים לסיוע ת"ש, מטופלים בשירותי רווחה/בריאות וכדומה).

**סיכום**

מסמך זה נועד להציע בסיס לפיתוח תהליך עבודה מעשי של הקרן להכוונת חיילים משוחררים ביחס לאוכלוסיות של צעירים לאחר שירות שאינן ממצות כיום את זכאותם באופן מלא אם בכלל. כיווני המחשבה שהוצגו כאן כמו גם ההצעות המעשיות שתוארו עשויים להביא לגידול משמעותי בהיקף המימוש של זכויות אלו, ותוך כדי כך להעניק סיוע אפקטיבי לאוכלוסיות שנזקקות לו ביותר.

נשמח לעמוד לרשותכם להמשך מחשבה משותפת ויישום של הצעות אלו ואחרות.

נספח מספר 1:

**רשימת מקורות מידע**

אתר האינטרנט של הקרן להכוונת חיילים משוחררים <http://www.hachvana.mod.gov.il>

יעקב אזרחי, אילן רוזינר, לירון פתאל, ברקת הנלה. יוני 2012. "טיב השירות במרכזי צעירים – דו"ח ביניים 3 תקציר מורחב". מוגש לאגף שילוב עולים, תחום מסד קליטה ע"י מרטנס הופמן יועצים.

ענת זעירא, רמי בנבנישתי, תהילה רפאלי. פברואר 2012. "צעירים פגיעים בתהליכי מעבר לבגרות: צרכים, שירותים ומדיניות". ד"וח מחקר מסכם מוגש לקרן גנדיר.

כאהן-סטרבצ'ינסקי, פ. ; ואזן-סיקרון, ל. 2005. מחקר הערכה של "הבית ברחוב חיים" במסגרת סחל"ב**.**  דמ- 05-407. מרכז אנגלברג לילדים ולנוער, מאיירס-ג'וינט-מכון ברוקדייל, ירושלים.

רונית עמית. סקירה צעירים לאחר שירות – צרכים ומדיניות. קרן גנדיר.

יוסף קטן, יולי 2009. "צעירים בישראל- בעיות צרכים ושירותים – תמונת מצב והצעות לעתיד" משרד הרווחה והשירותים החברתיים. אגף בכיר למחקר תכנון והכשרה.

------ יוני 2010. "סקירת מידע בנושא תכניות תעסוקתיות לצעירים בסיכון חברתי" של המוסד לביטוח לאומי, אגף לפיתוח שירותים, תחום מפעלים מיוחדים.

------- ינואר 2008. "[התנהגויות סיכוניות ואתיקה בעבודה עם ילדים בסיכון"](http://www.google.co.il/url?sa=t&rct=j&q=&esrc=s&source=web&cd=2&cad=rja&ved=0CCgQFjAB&url=http%3A%2F%2Fgroups.jewishagency.org%2Fsites%2FPartnerships%2Fcentral%2Fyouthfutures%2Fyf-info%2FLists%2FList8%2FAttachments%2F24%2F%25D7%2594%25D7%25AA%25D7%25A0%25) עמותת עלם - העמותה לנוער במצבי סיכון, מחלקת הדרכה, עבור תוכנית "פותחים עתיד".

Inge Seiffge-Krenke 2009. *Leaving-Home Patterns in Emerging Adults- The Impact of Earlier Parental Support and Developmental Task Progression*. **European Psychologist** 2009; Vol. 14(3):238–248.

נספח מספר 2:

**סיכום קבוצת דיון בנושא:
צעירים לאחר שירות בסיכון והקרן להכוונת חיילים משוחררים**

הקבוצה נערכה בחודש ספטמבר 2012 במשרדי עמותת "אחרי!" בתל אביב בהשתתפות:

1. רותם שלף-שפיר ואורית טל - מנהלות שותפות בתכנית "משלמים" שהיא מכינה תלת שלבים לעולם העבודה והחברה לצעירים עם מוגבלות בעמותת "גוונים"
2. טלי אהרנטל מנהלת ארגון הבוגרים של עמותת "אחרי!"
3. נתן גלמן מנהל מקצועי עמותת "למרחב" למען נוער וצעירים בסיכון בגילאי 17-25
4. יעל חאיט מנהלת תכנית "בשבילי" לצעירים בסיכון במרכזי הצעירים מטעם ג'וינט ישראל
5. עדי סטיוארט, רכזת בוגרים של עמותת "נירים"
6. דנה סבוראי נציגת קרן גנדיר
7. ד"ר מיכל רום מנחת הקבוצה מטעם קרן גנדיר

**ציטוטים נבחרים בנושא מאפיינים של צעירים בסיכון לאחר שחרור**

*"בעלי סיכוי גבוה יותר מאחרים להיקלע למצבי סיכון שונים בהיעדר תהליך התערבות שיכלול ליווי אינטנסיבי, היכרות על זכויותיהם וסיוע במיצויים. זקוקים להנגשה שונה של כל שירותי הסיוע והליווי".*

*"זקוקים למעטפת שונה של ליווי מצעירים נורמטיביים כדי שיוכלו להגיד למצב של "אישיות לומדת עובד". צריכים עזרה והכשרה כדי לממש את הפוטנציאל שלהם."*

*"צריך להבחין בין מי שיש לו פוטנציאל תקין אבל עם מאפייני סיכון ברקע למשל חסרי עורף, שגדלו במסגרות חוץ ביתיות, קשיי עליה, ליקויי למידה, שגם אם מבחינת תפקוד צלחו את השירות עדין זקוקים לסיוע; ולעומתם מי שכבר נמצאים במסגרת קבוצתית מלווה/טיפולית/מסייעת וצריכים להמשיך לקבל ליווי אישי וגם קבוצתי ממוקד."*

*"אוכלוסייה שאין לה את היכולת להתמודד עם ריבוי הגירויים והאפשרויות, שהיציאה מהמסגרת עשויה להביא אותם לנפילה ולקשיים בסוגיות של זהות ושייכות. חלק גדול מהם שייכים לאוכלוסיות מהגרים שממילא מתאפיינים בחוסר שייכות וטשטוש זהות."*

**ציטוטים נבחרים בנושא זיהוי הצרכים הייחודיים לאוכלוסייה זו**

*"זקוקים לאפשרות לקיים תהליך של חיפוש וצמיחה למרות הקושי, צריכים שיבינו שהבלבול שלהם הוא לגיטימי ולא להיבהל ממנו. חשוב לתת מענה לצורך לעשות למידה ואקספלורציה ולא רק למנוע את הזכות הזאת רק בשל המוגבלות, או בשל היות הצעירים "בסיכון". לא לפחד מהמחיר הכלכלי של הבלבול, כי בסופו של דבר המחיר יהיה גבוה יותר אם יימנע ואם יבחרו בשבילם. לרוב צעירים בסיכון נדרשים לוותר על שלב הבלבול ולעבור מהר לשלב תפקוד ראוי".*

*"צורך מרכזי הוא בנושאים של אוריינות כלכלית, הנחייה לכישורי חיים. צריכים ללמוד להפוך פרו-אקטיביים, ליזום מהלכים בחיים, לפעול לטובת עצמם".*

*"חשוב לעשות להם היכרות עם הצרכים שלהם וגם של סביבתם – דברים משתנים לאחר השחרור. צעיר שחוזר הביתה מצבא או מפנימייה – עד עכשיו ההורים ביכולותיהם תמכו בו, עתה מצפים ממנו שישתתף בכלכלת הבית. אלו הם נושאים שחשובים להם כחלק מכישורי החיים הרלוונטיים".*

*"עוד נושאים שחשובים הם יחסים בין המינים, זוגיות, יחסי משפחה. שפת גוף, הכנה לראיונות עבודה. כל זה בנוסף לצרכים הגדולים: השכלה גבוהה, תעסוקה, דיור, גיבוש זהות, השתייכות".*

*"השאלה העיקרית היא שאלת הנגשת השירותים לצעירים אלה. הדבר הבסיסי שצריך הוא לבנות את השירות בצורה שתהיה נגישה לאוכלוסייה זו. אם השירות לא מונגש, אם הפרוצדורה לא מותאמת אין טעם בכל מהות הסיוע".*

**ציטוטים נבחרים שעלו בנושא פתרונות ומענים מטעם הקרן**

*"השכלה גבוהה היא המפתח. זו הדרך היחידה לצאת מהסללה. לאו דווקא תואר אקדמי, יכול להיות גם הכשרה מקצועית אחרת. רכישת מקצוע בעל ערך. כדי שזה יקרה צריכים להתקיים מספר תנאים: נגישות ברורה לקבלה, הכנה מוקדמת, הקרן צריכה לאפשר תהליך בחירה, התלבטות. בשביל זה צריך לעבוד עוד זמן השירות הצבאי: כמה חודשים לקראת סיום. אפשר להתחיל לבנות מסלול שכולל כישורים חברתיים רחבים, כישורי חיים מגוונים, אוריינות כלכלית, תקשורת בינאישית. צריך להיכנס לשנה של התלבטות. לעשות תהליך הכנה ברור שגופים חיצוניים יכולים לסייע בו."*

*"לא צריך ליצור משהו יש מאין. בפועל יש הרבה דברים שקיימים בשטח ויש מקום לקשר טוב יותר של הקרן עם הגורמים הפועלים כבר בשטח."*

*"אם הייתי מנהלת של הקרן הייתי לוקחת עמותות שקיימות, ועושות את הדברים הללו, ועוזרת להם לפתח תכנית ייעודית. תכנית שמגיעה לצעירים, מבוססת ליווי אישי וקבוצתי".*

*"צריך לעשות איתור מראש בצבא. להגדיר קריטריונים, למשל בוגרי פנימיות. לפנות אליהם באופן יזום, להציע להם לבוא לקבל סיוע".*

*"גם במסגרת כל הפעילויות שנערכות עכשיו צריך לעשות התאמה. למשל בכנס משתחררים. יש בו המון אינפורמציה, יותר מדי. הם לא יכולים לעשות עם זה כלום. הם צריכים תיווך. או לפרק את זה למספר יחידות... צריך להוסיף הנגשה. למשל ללקויי למידה או צעירים עם פיגור, צריך להנגיש עם איש מקצוע שמסביר קודם את המושגים".*

*"צריך לפתח בתוך הקרן ממשקים בכמה רמות: ממשק בין הקרן לצבא בכל מה שקשור באיתור וזיהוי, ובהבחנה מיהו קהל היעד של חימ"ש ובכלל זה חימ"ש בסיכון; ממשק שני בין הקרן לבין הארגונים שפעילים היום בתחום – יש מקום לשפר את התקשורת מול גופים וסוכנים בקהילה. לייצר קו ספציפי עבור זה. צריכה להיות תפיסה שונה לגבי מענה פרטני ומענה לגבי ארגונים ועמותות. לא הגיוני שאם אני כעמותת שמטפלת בצעירים בסיכון רוצה לקבל סיוע מהקרן אני צריכה להתקשר לאותו קו שכל החיילים מתקשרים אליו".*

*"הייתי שמה בקרן עובד שאחראי על אוכלוסיות בסיכון. לעובד הזה יהיו ממשקים עם גורמים חיצוניים שמטפלים באוכלוסייה זו."*

*"ממשק נוסף שמשמעותי הוא לגבי החזרה לקהילה. יש פרדוקס בצבא: בזמן השירות יש הנחה שמאחורי החייל יש משפחה שמכבסת ותומכת ומאכילה, וברגע שהחיל משתחרר אין התייחסות להורים. אחרי כל ימי ההורים אין כל בדיקה בשחרור של הקשר עם ההורים".*

*"הצורך בדיור הוא קריטי. חשוב למצוא פתרונות. אף אחד לא חושב שחימ"ש שהם בודדים נזרקים מסידורי המגורים שלהם כבר בחופשת השחרור. אפשר להשאיר אותם בקיבוצים, לתת להם פתרונות דיור. בעמותת "סיכוי" ו"מדרגה" עושים בדיוק זאת עם הבוגרים שלהם. עוזרים להם להיקלט בקהילה בלי לזרוק אותם ממסגרות הדיור עם השחרור."*

*"חשוב לזכור שיש לפעמים קושי לבקש עזרה, בפרט באוכלוסיות אתיופית. צריך להתייחס לכך."*

*"נדרש ליווי אישי לאורך זמן תוך כדי החיים. הוא לא צריך להיות באותה אינטנסיביות כל הזמן, אבל חייבים ליווי לאורך זמן."*

*"צריך להבטיח משאבים בכוח אדם איכותי שיטפל בנושא. יש צורך במשאבים ספציפיים ואיכותיים לנושא. מש' הרווחה יכול להיות פרטנר. צריך להבין שתקן של צעיר בסיכון הוא יקר יותר. היה עדיף שכולם יקבלו מענה, אבל צריך לחשוב על הצעירים שקשה להם יותר."*

*"יש פה אבסורד: לנו יש כלים כוח אדם וניסיון ואנו במאבק תמידי על תקצוב. וכאן יש שירות שיש לו כסף ולא יודע איך להתמודד עם הסוגיה. הם מומחים לענייני זכויות חיילים משוחררים, אנחנו מומחים לנוער וצעירים בסיכון. השילוב הוא דבר מנצח. צריך ללכת על מיזם משותף עם העמותות, שיקדם את השותפות."*

*"לקרן יש יתרון גם בשותפויות שלהם בתחומי תעסוקה והשכלה. חייב להיות חיבור קונקרטי לטובת תעסוקה והשכלה של צעירים בסיכון."*

*"מהצד השני קורים בשטח המון דברים בעלי משמעות, שאף אחד לא יודע מהם. צריך להיות קשר דו סטרי עם הארגונים. אולי רפרנט לעבודה עם ארגונים. לשים איש מקצוע שזה תפקידו, שהתמחותו בקהלי היעד ובקשרים עם הקהילה. על הפלטפורמה הזו צריך לייצר מיזמים משותפים של היח' עם הארגונים הקיימים בשטח."*

*"הייתי רוצה לעזור בהכשרה של הצוותים שלהם ביחס לאוכלוסייה שלנו. אנשי הארגונים וצעירים מקבלי שירות יכולים לסייע בהכשרה כזאת. עקב אכילס הוא תיווך והנגשה של השירות לצעירים בסיכון."*

*"לפני כמה שנים בנו לנגדים חיילי קבע שעמדו להשתחרר מסלול ארוך טווח שהיה מצוין, בנו הכנה ליציאה לחברה, יציאה לשוק. ידע ויכולת יש, צריך לעשות אותו דבר גם כאן".*

*"האופן שבו היחידה עובדת עם מרכזי הצעירים כיום שחוזים נחתמים עם רשויות מקומיות. מרכז הצעירים מהווה שלוחה של היחידה. הביטוי של זה כיום הוא בהשכלה ותעסוקה. אין מניעה שבאותה צורה נדבר על תכניות לצעירים בסיכון. מרכז הצעירים יכול לבצע עבור היחידה עוד משימות חוץ מהשכלה ותעסוקה גם עבור צעירים בסיכון."*

נספח מספר 3:

**הרחבה על המאפיינים הייחודיים של צעירים בסיכון לאחר שחרור**

כאמור לעיל, רשימת המאפיינים של אוכלוסיית הצעירים בסיכון ארוכה ומגוונת. בקצרה ניתן לומר בקצרה ובייחוד ביחס לרגע השחרור מהצבא כי הם נמצאים במצב של גרירת תנאי חיים מקפחים מן הילדות והנעורים והעובדה שאין להם תמיכה כלכלית ו/או רגשית ממשפחתם מקשה עליהם להיחלץ בכוחות עצמם מתנאי המחסור, כמו גם לנצל הזדמנויות נורמטיביות שמזמנת החברה לקראת השגת יציבות בחייהם. חלק מהם נמצאים בסיכון גבוה למעורבות באירועים עבריינים ו/או סיטואציות אלימות שבמקרים רבים עשויים להוביל לכך שהם יפתחו עוינות כלפי הממסד והחברה ויגלו חשדנות בכל ניסיון מגע עם הרשויות ונציגיהם. בנוסף, אירועים והתנהגויות אלו גם עלולים להטביע עליהם סטיגמות שליליות שיגבירו את הקושי שלהם להשתלב בשוק התעסוקה ובחברה הכללית.[[15]](#footnote-15)

היעדר התמיכה המשפחתית מוביל לכך שפעמים רבות צעירים אלו מחויבים להיכנס לתפקיד 'המבוגרים' ולספק לעצמם פרנסה וקורת גג מוקדם יותר מרוב בני גילם. בעוד אחרים עסוקים בשירות הצבאי ולאחריו בחיפוש עצמי (למשל בטיול ארוך ברחבי העולם), בלימודים על תיכוניים ובמציאה של עבודה יציבה, תוך שהם עושים את המעבר לעולם המבוגרים ולשוק העבודה בהדרגתיות (לדוגמא חלקם עובדים ולומדים בו זמנית תקופה מסוימת בחייהם, חיים עם בן/בת זוג לפני הנשואים וכדומה); צעירים בסיכון מתמודדים עם מציאות חיים אחרת ולרוב הם עושים זאת ללא כלים מתאימים כגון ידע או תעודות מקצועיות ושליטה מספקת במיומנויות "רכות". כתוצאה מכך הם אינם משתלבים כלל בעולם התעסוקה או שהם משתלבים באופן לא רציף, בעבודות זמניות ובלתי מקצועיות. התנסויות אלו מאופיינית על ידי אי- יציבות, עקב חוסר התאמה, חוסר התמדה, או משום שאלו הם התנאים בעבודות שזמינות להם (למשל עבודה במשמרות, בשעות לא שגרתיות, בשכר נמוך, וכו'). למעשה הם נדרשים לעשות מעבר מוקדם מדי לתפקידי הבוגרים ולכך יש השלכות עמוקות וארוכות טווח למשל: צעירים אלו הם בסיכון גבוה להיות דרי רחוב או לנוע בין מקומות מגורים ארעיים; נשים לעיתים רבות מתחתנות ויולדות בגיל צעיר בהשוואה לרוב בנות גילן, ובחלק מהמקרים הופכות לאימהות חד הוריות לאחר תקופת מה; ורבים מהם עלולים להיות תלויים בבגרותם, בתמיכה כספית של המדינה, כגון הבטחת הכנסה.[[16]](#footnote-16)

ההערכה המקובלת במשרד הרווחה והשירותים החברתיים היא שיש כיום כ- 200 אלף צעירים בסיכון בישראל אשר זקוקים לסיוע ולהכוונה ברמות שונות[[17]](#footnote-17). רבים מהם משתייכים לקבוצות ומגזרים מוחלשים כגון עולים חדשים (הן אתיופים והן מארצות חמ"ע ואחרות), יוצאים בשאלה, בעלי מוגבלויות ולקויות פיזיות ו/או רגשיות, ועוד. אליהם יש להוסיף גם את מאות אלפי הצעירים הזקוקים לסיוע חלקי וזמני בסוגיות ייחודיות לשלב זה כמו למשל מתן מידע על אפשרויות לימודים, הכשרות מקצועיות, תעסוקה, היצע של מלגות ועוד. עם זאת ב- 2008 טופלו על ידי המערכות לשירותים חברתיים רק כ- 5400 צעירים וכ- 4800 צעירות[[18]](#footnote-18). מלבד ההיבט הכמותי שדורש תגבור, ניכר גם כי אופי הסיוע שניתן כיום בישראל לצעירים אלו נוטה לאקלקטיות וביזור יתר וגם בהיבט הארגוני והתשתיתי יש עוד מקום רב לשיפור[[19]](#footnote-19).

1. מתוך אתר הקרן להכוונת חיילים משוחררים, נדלה בתאריך 26 אוגוסט 2012

<http://www.hachvana.mod.gov.il/pages/yechida/yechida_yeud.asp?UN=5&HD=5&SUB_UN=1> [↑](#footnote-ref-1)
2. הנתונים מתוך דו"ח ביקורת שנתי 60א לשנת 2009, משרד מבקר המדינה, עמ' 244 <http://www.mevaker.gov.il/serve/showHtml.asp?bookid=561&id=57&contentid=10772&parentcid=10760&frompage=256&direction=1&bctype=1&startpage=12&sw=1366&hw=698> [↑](#footnote-ref-2)
3. הגדרה מתוך חוברת "סקירת מידע בנושא תכניות תעסוקתיות לצעירים בסיכון חברתי" של המוסד לביטוח לאומי, אגף לפיתוח שירותים, תחום מפעלים מיוחדים. יוני 2010, עמ' 3. [↑](#footnote-ref-3)
4. ענת זעירא, רמי בנבנישתי, תהילה רפאלי. פברואר 2012. "צעירים פגיעים בתהליכי מעבר לבגרות: צרכים, שירותים ומדיניות", עמ' 3. [↑](#footnote-ref-4)
5. "התנהגויות סיכוניות ואתיקה בעבודה עם ילדים בסיכון" עמותת עלם - העמותה לנוער במצבי סיכון, מחלקת הדרכה, עבור תוכנית "פותחים עתיד", ינואר 2008. [↑](#footnote-ref-5)
6. קטן, 2009, דו"ח משרד הרווחה, עמ' 3 [↑](#footnote-ref-6)
7. מסמך צרכים ומדיניות, קרן גנדיר [↑](#footnote-ref-7)
8. המוסד לביטוח לאומי, 2010, עמ' 15 [↑](#footnote-ref-8)
9. האזרחי, 2006 בתוך מסמך צרכים ומדיניות, קרן גנדיר, עמ' 2. [↑](#footnote-ref-9)
10. זעירא ושותפים, פברואר 2012. "צעירים פגיעים בתהליכי מעבר לבגרות: צרכים, שירותים ומדיניות", עמ' 3. [↑](#footnote-ref-10)
11. המוסד לביטוח לאומי, 2010, עמ' 4. [↑](#footnote-ref-11)
12. אזרחי ושותפים, יוני 2012, "טיב השירות במרכזי צעירים – דו"ח ביניים 3 תקציר מורחב". מוגש לאגף שילוב עולים, תחום מסד קליטה ע"י מרטנס הופמן יועצים בע"מ. [↑](#footnote-ref-12)
13. זעירא, 2012, עמ' 11. [↑](#footnote-ref-13)
14. לרשימה מלאה ומפורטת של גופים וארגונים אלו ראו אצל קטן, 2009. [↑](#footnote-ref-14)
15. קטן, 2009, דו"ח משרד הרווחה, עמ' 3 [↑](#footnote-ref-15)
16. כאהן-סטרבצ'ינסקי וואזן-סיקרון, 2005. [↑](#footnote-ref-16)
17. קטן, 2009, דו"ח משרד הרווחה. [↑](#footnote-ref-17)
18. זעירא ושותפים, 2012, עמ' 10. [↑](#footnote-ref-18)
19. לפירוט בנושא זה כמו גם רשימת כל הגופים שמטפלים בצעירים בסיכון בישראל ראו אצל קטן, 2009. [↑](#footnote-ref-19)